## ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

115. schôdza

Číslo: CRD-1611/2015

689

**U z n e s e n i e**

**Ústavnoprávneho výboru Národnej rady Slovenskej republiky**

**z 3. novembra 2015**

k vládnemu návrhu [zákona o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov](http://lrv.rokovania.sk/283962015-/) (tlač 1734)

### Ústavnoprávny výbor Národnej rady Slovenskej republiky

1. **s ú h l a s í**

s vládnym návrhom  [zákona o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov](http://lrv.rokovania.sk/283962015-/) (tlač 1734);

**B. o d p o r ú č a**

Národnej rade Slovenskej republiky

vládny návrh [zákona o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov](http://lrv.rokovania.sk/283962015-/) (tlač 1734) **schváliť** so zmenami a doplnkami uvedenými v prílohe tohto uznesenia;

**C. p o v e r u j e**

predsedu výboru predložiť stanovisko výboru k uvedenému návrhu zákona predsedovi gestorského Výboru Národnej rady Slovenskej republiky pre hospodárske záležitosti.

Róbert Madej

predseda výboru

overovatelia výboru:

Anton Martvoň

Edita Pfundtner

**P r í l o h a**

**k uzneseniu Ústavnoprávneho**

**výboru Národnej rady SR č. 689**

**z 3. novembra 2015**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## Pozmeňujúce a doplňujúce návrhy

**k vládnemu návrhu zákona** [**o podpore najmenej rozvinutých okresov a o zmene a doplnení zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov**](http://lrv.rokovania.sk/283962015-/) **(tlač 1734)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **K čl. I, § 4**

V § 4 ods. 3 sa slová „Monitorovacie výbory operačných programov financovaných z Európskych štrukturálnych a investičných fondov Európskej únie“ nahrádzajú slovami „monitorovacie výbory pre operačné programy financované z Európskych štrukturálnych a investičných fondov“.

Pripomienka terminologicky precizuje predmetné ustanovenie jeho gramatickou úpravou a vypustením nadbytočných slov.

1. **K čl. I, § 8**

V § 8 ods. 1 sa slová „zo štátneho rozpočtu ministerstvom dopravy“ nahrádzajú slovami „z rozpočtovej kapitoly ministerstva dopravy“.

Pripomienka pojmovo precizuje navrhované ustanovenie berúc do úvahy skutočnosť, že podľa § 9 ods. 1 písm. a) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov výdavky štátneho rozpočtu sú organizačne usporiadané do kapitol, pričom kapitolu tvorí rozpočet každého ministerstva.

1. **K čl. I, § 9**

V § 9 sa slová „s pravidlami štátnej pomoci4)“ nahrádzajú slovami „s ustanoveniami medzinárodnej zmluvy, ktorou je Slovenská republika viazaná4) a s osobitnými predpismi z oblasti štátnej pomoci5)“.

Poznámky pod čiarou k odkazom 4 a 5 znejú:

„4) Napríklad čl. 107 až 109 Zmluvy o fungovaní Európskej únie (Ú.v. EÚ C 326, 26.10.2012).

5) Napríklad nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 Zmluvy (Ú.v. EÚ L 187, 26.6.2014).“.

Ide o legislatívno-technickú pripomienku. Zmluva o fungovaní Európskej únie je medzinárodná zmluva a nie osobitný predpis (hierarchicky je nadradená osobitnému predpisu); preto je potrebné túto skutočnosť v texte zákona zohľadniť.